|  |  |
| --- | --- |
| ΕΛΛΗΝΙΚΗ ΔΗΜΟΚΡΑΤΙΑ**ΥΠΟΥΡΓΕΙΟ ΕΣΩΤΕΡΙΚΩΝ ΚΑΙ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ****ΓΕΝ. Δ/ΝΣΗ ΔΙΟΙΚΗΣΗΣ ΑΝΘΡΩΠΙΝΟΥ ΔΥΝΑΜΙΚΟΥ****ΔΙΕΥΘΥΝΣΗ ΠΡΟΓΡΑΜΜΑΤΙΣΜΟΥ ΚΑΙ ΑΝΑΠΤΥΞΗΣ ΑΝΘΡΩΠΙΝΟΥ ΔΥΝΑΜΙΚΟΥ****ΤΜΗΜΑ ΑΝΑΠΤΥΞΗΣ ΚΑΙ ΑΞΙΟΠΟΙΗΣΗΣ ΑΝΘΡΩΠΙΝΟΥ ΔΥΝΑΜΙΚΟΥ ΤΗΣ ΔΗΜΟΣΙΑΣ ΔΙΟΙΚΗΣΗΣ**Ταχ. Δ/νση: Βασ. Σοφίας 15106 74, ΑθήναΠληρ: Σωτήρης ΛάνταςΤηλ.: 213-1313227e-mail: s.lantas@ydmed.gov.gr    | **ΕΠΕΙΓΟΝ-ΠΡΟΘΕΣΜΙΑ** Αθήνα, 9 Αυγούστου 2017 Α.Π: ΔΙΠΑΑΔ/Φ.2/42/23952Αποστολή με ηλεκτρονικό ταχυδρομείο **ΠΡΟΣ :** **1**.Όλα τα Υπουργεία Διευθύνσεις Διοικητικού /Προσωπικού**2**.Όλες τις Γενικές και Ειδικές Γραμματείες Διευθύνσεις Διοικητικού /Προσωπικού **3**.Όλες τις Ανεξάρτητες Αρχές Διευθύνσεις Διοικητικού/Προσωπικού **4**.Όλες τις Αποκεντρωμένες Διοικήσεις του Κράτους **Κοιν.:**Μόνιμη Ελληνική Αντιπροσωπεία Ευρωπαϊκής Ένωσης Ο.Μ.ΔΙΟΙΚΗΣΗΣ & ΟΡΓΑΝΩΣΗΣ**admin@rp-grece.be** |
|  |  |

**Θέμα: Ανακοίνωση Πρόσκλησης για συμμετοχή στο Πρόγραμμα Επαγγελματικής Εκπαίδευσης Εθνικών Εμπειρογνωμόνων (National Experts Professional Training Programme -NEPT) σε Ευρωπαϊκή Επιτροπή και ΕΥΕΔ (με απόσπαση) για το α΄ εξάμηνο 2018**

Σας ενημερώνουμε ότι, σύμφωνα με το Α.Π. 5267/7-7-2016 έγγραφο της Μόνιμης Ελληνικής Αντιπροσωπείας στην Ευρωπαϊκή Ένωση (Μ.Ε.Α.), σε εφαρμογή του Προγράμματος Επαγγελματικής Εκπαίδευσης Εθνικών Εμπειρογνωμόνων (National Experts Professional Training Programme –NEPT) διατίθενται στη χώρα μας, **για το α’ εξάμηνο του έτους 2018, έξι (6) θέσεις ασκούμενων Εθνικών Εμπειρογνωμόνων** σε Γενικές Διευθύνσεις της Ευρωπαϊκής Επιτροπής, κατηγορίας AD (Πανεπιστημιακής Εκπαίδευσης).

Οι υποψήφιοι, μετά την επιλογή τους, θα αποσπαστούν σύμφωνα με τις διατάξεις του αρ. 7 του ν. 3320/2005 και της απόφασης C(2008)6866/12-11-2008), σε υπηρεσία της Ευρωπαϊκής Επιτροπής για χρονικό διάστημα τριών έως πέντε μηνών, με έναρξη **είτε την 1η Μαρτίου** είτε **την 16η Μαρτίου 2018.**

**Κριτήρια συμμετοχής στο Πρόγραμμα**

Οι αποσπώμενοι θα πρέπει να είναι δημόσιοι υπάλληλοι οποιασδήποτε υπηρεσίας, συμπεριλαμβανομένων των Ο.Τ.Α. α και β βαθμού ή υπάλληλοι διεθνών οργανισμών, πανεπιστημίων, ερευνητικών κέντρων ή οργανισμών που υπάγονται στο δημόσιο τομέα, με την προϋπόθεση να μπορούν να τύχουν εφαρμογής οι διατάξεις του άρθρου 7 του ν. 3320/2005 και της απόφασης C(2008)6866/12-11-2008, και να διαθέτουν τις δεξιότητες και τις γνώσεις που απαιτούνται για τις θέσεις για τις οποίες υποβάλλουν αίτηση.

**Σημειώνεται ότι σύμφωνα με την απόφαση C(2008)6866/12-11-2008 ο υποψήφιος πρέπει να είναι διοικητικός υπάλληλος (αρ.1) και να διαθέτει τριετή τουλάχιστον επαγγελματική πείρα στην εκτέλεση διοικητικών, δικαστικών, επιστημονικών, τεχνικών, συμβουλευτικών ή εποπτικών καθηκόντων σε βαθμό ισοδύναμο με εκείνο των ομάδων καθηκόντων ΑD ή AST (αρ.8)**

Οι υποψήφιοι δεν θα πρέπει να έχουν ήδη εργαστεί (με οποιαδήποτε εργασιακή σχέση) ή να έχουν διανύσει περίοδο άσκησης σε οποιοδήποτε Ευρωπαϊκό Όργανο. Τέλος, θα πρέπει να γνωρίζουν άριστα τουλάχιστον δύο γλώσσες των χωρών της Ευρωπαϊκής Ένωσης (από τις οποίες μία τουλάχιστον θα πρέπει να είναι η Αγγλική, η Γαλλική ή η Γερμανική γλώσσα).

Συνιστάται, οι υποψήφιοι να εξετάσουν προσεκτικά τις αρμοδιότητες, τις πολιτικές και το έργο των διαφόρων Γενικών Διευθύνσεων της Ευρωπαϊκής Επιτροπής μέσω του ακόλουθου συνδέσμου: <http://ec.europa.eu/about/ds_en.htm> προκειμένου να συμπληρώσουν την αίτηση, σύμφωνα με τα τυπικά και ουσιαστικά τους προσόντα και τα προσωπικά τους ενδιαφέροντα.

Ειδικότερα, οι υποψήφιοι για την Ευρωπαϊκή Υπηρεσία Εξωτερικής Δράσης (EEAS), για τη Γενική Διεύθυνση Επικοινωνίας (COMM), για το Γραφείο Υποδομών και Λογιστικής Υποστήριξης (ΟΙΒ), για την Ευρωπαϊκή Υπηρεσία Καταπολέμησης της Απάτης (OLAF) και τη Γενική Διεύθυνση Υγείας και Ασφάλειας Τροφίμων (SANTE) θα πρέπει να συμβουλευτούν το επισυναπτόμενο σχετικό έντυπο πληροφοριών.

**Διαδικασία**

Οι υποψήφιοι καλούνται να συμπληρώσουν τη σχετική φόρμα αίτησης και το βιογραφικό σημείωμα, τα οποία επισυνάπτονται συνημμένα και να τα υποβάλλουν στη Διεύθυνση Διοικητικού/Προσωπικού της υπηρεσίας τους.

 Δεδομένου του περιορισμένου αριθμού θέσεων για Εκπαιδευόμενους Εθνικούς Εμπειρογνώμονες από τη χώρα μας, η κάθε κεντρική υπηρεσία καλείται να προωθήσει μία μόνο υποψηφιότητα από το σύνολο των αιτήσεων που θα υποβληθούν, αφού προηγουμένως εξετάσει:

* τη συνδρομή των προϋποθέσεων συμμετοχής των υποψηφίων στο πρόγραμμα,
* το γενικότερο πλαίσιο εκπαιδευτικών αναγκών της υπηρεσίας και το σχετικό σχεδιασμό,
* το γενικότερο πλαίσιο συνεργασίας της με υπηρεσίες της Ευρωπαϊκής Επιτροπής και
* τις υπηρεσιακές της ανάγκες και τις δυνατότητες του προϋπολογισμού της.

Ο πλήρης φάκελος της υποψηφιότητας θα πρέπει να περιλαμβάνει:

1. Την αίτηση του υποψηφίου.
2. Το βιογραφικό του υποψηφίου σύμφωνα με το επισυναπτόμενο υπόδειγμα (Europass).
3. Διαβιβαστικό έγγραφο της υπηρεσίας στο οποίο να δηλώνεται η κατ’ αρχήν **συναίνεση** της υπηρεσίας για την υποψηφιότητα και η δυνατότητά της να καλύψει **το κόστος** που προκαλεί η επιλογή του υποψηφίου, ο συσχετισμός της υποψηφιότητας με τις εκπαιδευτικές ανάγκες της υπηρεσίας και, τέλος, η σχέση της υποψηφιότητας με τις ασκούμενες ευρωπαϊκές πολιτικές στο πλαίσιο των αρμοδιοτήτων της.

Σημειώνεται ότι το κόστος μισθοδοσίας του ασκούμενου καθώς και κάθε άλλο κόστος (π.χ. ποσοστό επιδόματος αλλοδαπής, κόστος μετακίνησης) καλύπτεται εξ ολοκλήρου από την οικεία υπηρεσία του κράτους μέλους. Η ανωτέρω δηλωθείσα πρόθεση της υπηρεσίας αφορά στη διάθεση των σχετικών πιστώσεων από τον προϋπολογισμό της και δεν δεσμεύει σε καμία περίπτωση το αποφασίζον όργανο, σχετικά με την απόσπαση ή μη του επιλεγέντος υπαλλήλου.

Οι σχετικοί φάκελοι υποψηφιοτήτων θα πρέπει να σταλούν μέσω της υπηρεσίας προέλευσης **στην ηλεκτρονική διεύθυνση:** grammateia@ydmed.gov.gr της υπηρεσίας μας, **μέχρι και την Παρασκευή 22-9-2017,** ώστε να τύχουν της σχετικής επεξεργασίας και να διαβιβαστούν εμπρόθεσμα προς τις αρμόδιες υπηρεσίες της Ευρωπαϊκής Επιτροπής μέσω της Μόνιμης Αντιπροσωπείας μας στην Ε.Ε.

Επισημαίνεται ιδιαίτερα ότι οι υπηρεσίες θα πρέπει να επιδείξουν ιδιαίτερη προσοχή κατά την εξέταση και προώθηση των υποψηφιοτήτων, έτσι ώστε μετά την τελική επιλογή του συμμετέχοντος στο Πρόγραμμα από την Ευρωπαϊκή Επιτροπή να μην υπάρξει ακύρωση συμμετοχής για λόγους που αφορούν είτε στην υπηρεσία είτε στον επιλεγέντα υπάλληλο.

Οι Διευθύνσεις Διοικητικού/Προσωπικού των Υπουργείων, των Γενικών και Ειδικών Γραμματειών και των φορέων παρακαλούνται να διαβιβάσουν άμεσα, ηλεκτρονικά, την παρούσα εγκύκλιο σε όλους τους εποπτευόμενους φορείς.

Επίσης, παρακαλούνται οι Αποκεντρωμένες Διοικήσεις του Κράτους να διαβιβάσουν άμεσα, ηλεκτρονικά, την παρούσα σε όλους τους Ο.Τ.Α. α’ και β’ βαθμού.

Επισημαίνεται ότι, οι υποψήφιοι για τις θέσεις του εν λόγω προγράμματος, **θα πρέπει να έχουν ολοκληρώσει με επιτυχία την περίοδο δοκιμαστικής υπηρεσίας τους, σύμφωνα με τις σχετικές διατάξεις.**

**Ο Γενικός Γραμματέας**

**Γρηγόρης Θεοδωράκης**

**Συνημμένα:**

1. Αίτηση
2. Βιογραφικό σημείωμα
3. Πληροφοριακό Έντυπο

Η παρούσα εγκύκλιος μαζί τα συνοδευτικά αρχεία αναρτάται και στην ιστοσελίδα του Υπουργείου μας: [www.minadmin.gov.gr](http://www.minadmin.gov.gr)

**Εσωτερική Διανομή (Με Ηλεκτρονικό Ταχυδρομείο):**

* Γραφείο Υπουργού Διοικητικής Ανασυγκρότησης
* Γραφείο Γενικού Γραμματέα
* Δ/νση Διοικητικών Υπηρεσιών